**ELŐTERJESZTÉS**

**Szombathely Megyei Jogú Város Közgyűlésének 2025. szeptember 29-i rendes ülésére**

**Javaslat a Szombathelyi Parkfenntartási Kft-vel kapcsolatos döntések meghozatalára**

1. **2025. évi üzleti terv módosítása**

A Közgyűlés a 206/2025. (VI. 19.) Kgy. számú határozat 1. pontjában úgy döntött, hogy a város közterületein végzett parkfenntartási szolgáltatás elvégzésére a 2025. évi vállalkozói szerződésben szereplő keretösszeget – az alkalmazottak egyszeri bérkiegészítése érdekében – bruttó 17.500.000,- Ft-tal megemelve összesen 446.850.394,- Ft + ÁFA, azaz 567.500.000,- Ft keretösszeget biztosít.

Szombathely Megyei Jogú Város Önkormányzata és a Szombathely Parkfenntartási Kft. között fennálló vállalkozási szerződés 2025. július 7-én módosításra került, ennek a változásnak a 2025. évi üzleti terven történő átvezetése szükséges.

Az üzleti terv módosítása az előterjesztés 1. sz. mellékletét képezi.

1. **Javaslat a Szombathelyi Parkfenntartási Kft. átszervezésével kapcsolatos döntések meghozatalára**

Szombathely Megyei Jogú Város Közgyűlése az 502/2010. (X.28.) Kgy. sz. határozatával úgy döntött, hogy a parkfenntartás és az önkormányzati tulajdonban lévő temetők fenntartási, üzemeltetési és a temetőn belüli szolgáltatási feladatainak ellátására 10 millió forintos alaptőkével önálló, kizárólagos önkormányzati tulajdonú gazdasági társaságot alapít Szombathelyi Parkfenntartási és Temetkezési Kft. néven. A társaság tevékenységét 2010. december 10. dátummal kezdte meg. Tekintettel arra, hogy 2017. évben a Vas Megyei Temetkezési Kft.-ben Önkormányzatunk kizárólagos, 100 %-os tulajdoni részesedést szerzett, a Közgyűlés a 234/2017.(IX.14.) Kgy. sz. határozatának 9./ pontjában úgy határozott, hogy a Szombathelyi Parkfenntartási és Temetkezési Kft. alapító okiratából és a gazdasági társaság nevéből kerüljenek törlésre a temetkezési feladatok, ezt követően Szombathelyi Parkfenntartási Kft. néven működött tovább.

A Kft. a közbeszerzésekről szóló 2015. évi CXLIII. törvény 9. § (1) bekezdés h) pontja szerint a kivételi körre tekintettel, valamint a Versenyszabályzat 5.2. f./ pontja alapján in-house vállalkozási szerződés keretében végzi Szombathely Város területén a város tulajdonában álló zöldfelületi rendszerek fenntartását, valamint e feladatokhoz kapcsolódó egyéb szolgáltatásokat. A szerződés szerint az Önkormányzat 2025. évre bruttó 567.500.000 Ft keretösszeget biztosít a feladatok ellátására. A feladat ilyen keretek között történő ellátása és finanszírozása jelentős ÁFA-terhet ró az önkormányzatra.

Magyarország helyi önkormányzatairól szóló 2011. évi CLXXXIX. törvény (6) bekezdése szerint a képviselő-testület a feladatkörébe tartozó közszolgáltatások ellátására – jogszabályban meghatározottak szerint – költségvetési szervet, a polgári perrendtartásról szóló törvény szerinti gazdálkodó szervezetet (a továbbiakban: gazdálkodó szervezet), nonprofit szervezetet és egyéb szervezetet (a továbbiakban együtt: intézmény) alapíthat, továbbá szerződést köthet természetes és jogi személlyel vagy jogi személyiséggel nem rendelkező szervezettel.

Az elmúlt közel 15 év tapasztalatai, valamint az Önkormányzat pénzügyi helyzete alapján megállapítható, hogy a feladat ellátása a továbbiakban átláthatóbb módon és költséghatékonyabban lenne működtethető költségvetési szerv formájában. Előzetes számítások alapján elmondható, hogy éves szinten **több, mint 80 millió Ft megtakarítás** várható intézményi keretek között történő feladatellátás esetén.

Az államháztartásról szóló 2011. évi CXCV. törvény (a továbbiakban: Áht.) II. fejezet 9/A. alcíme részletesen szabályozza az állami, valamint önkormányzati tulajdonú gazdasági társaságok állami, valamint önkormányzati feladatellátásának költségvetési szerv által történő átvételét.

Az Áht. 11/A. § (2) bekezdése szerint a helyi önkormányzat képviselő-testülete az önkormányzati feladat költségvetési szerv általi átvételéről és a társaság Áht. alapján történő megszüntetéséről **önkormányzati rendelettel** dönt. Az átvétel időpontjának az önkormányzati rendelet kihirdetésének és hatálybalépésének megállapításakor figyelemmel kell lenni az önkormányzati feladat átvételéhez, valamint a törvényben meghatározottak teljesítéséhez szükséges időigényre. A 11. §. (3) bekezdése rögzíti az önkormányzati rendelet kötelező elemeit. Erre tekintettel került előkészítésre a Szombathely Megyei Jogú Város Önkormányzata kizárólagos tulajdonában álló Szombathelyi Parkfenntartási Korlátolt Felelősségű Társaság megszüntetéséről és az önkormányzati feladatellátásnak költségvetési szerv, a Szombathelyi Parkfenntartó Intézmény által történő átvételéről szóló önkormányzati rendelet tervezete.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Erre tekintettel az előterjesztés 2. számú mellékletét képezi a rendeletmódosítás tervezete mellett a tervezethez fűzött előzetes hatásvizsgálat és indokolás.

A létrejövő intézmény alapító okirata az előterjesztés 3. sz. melléklete.

Az államháztartásról szóló törvény végrehajtásáról rendelkező 368/2011. (XII.31.) Korm.rendelet 9. § (1) bekezdésében meghatározott pénzügyi, gazdasági, adminisztrációs feladatokat a Szombathelyi Egészségügyi és Kulturális Intézmények Gazdasági Ellátó Szervezete fogja ellátni, erre tekintettel szükséges lesz a GESZ alapító okiratának módosítása 2026. január 1. napjától.

A Kft. munkavállalói tekintetében jogállásváltozás történik az Áht. 11/F. §-a alapján, amely lényegében véve a munkáltatói jogutódláshoz hasonló jogfolytonosságot eredményez. A munkavállalók az átszervezést követően változatlan feltételek mellett, változatlan munkabér ellenében dolgozhatnak az új intézményben.

Időszakos feladatokra (pl.: nyári fűnyírás) megbízási szerződéssel is lehetőség van munkaerő igénybevételére, figyelemmel a megbízási szerződés sajátos szabályainak maradéktalan betartására.

Ez a jogállásváltozás nem vonatkozik a magasabb vezetői beosztásra, csak a mellette fennálló közalkalmazotti jogviszonyra. Ennek megfelelően a Kft. vezetőjének munkaviszonya az Áht. alapján csak közalkalmazotti jogviszonnyá alakulhat, viszont magasabb vezetői beosztás automatikusan nem, csak a Kjt. szabályai szerint létesíthető. Erre pedig a Kjt. 20/B. §-a alapján pályáztatás útján van lehetőség. A magasabb vezetői beosztás pályáztatása alól a Kjt. említ néhány kivételt, de ez a munkáltató vezetőjére nem alkalmazható (Kjt. 20/B. § (5) bekezdés). Ezen felül az alapítandó költségvetési szervre vonatkozó 77/1993. (V.12.) Kormányrendelet, mint végrehajtási rendelet sem enged kivételt a pályáztatás alól.

Fentiekre tekintettel javaslom, hogy az újonnan létrejövő **költségvetési szerv magasabb vezetői** feladatainak ellátására a Kjt. szabályai szerint kerüljön kiírásra pályázat az előterjesztés 4. számú melléklete szerinti tartalommal. A magasabb vezetői megbízás időtartamát 2 év határozott időben javaslom meghatározni, havi bruttó 1.200.000,-Ft illetmény ellenében.

A Kjt. 20/A. § (6) bekezdésében meghatározott, a pályázat elbírálása során szakértelemmel rendelkező szakmai bizottság tagjaira a Közgyűlésen szóban teszek javaslatot.

A feladat átvételének időpontjában a társaság tulajdonában álló vagyon az Áht. 11/B. §. (2) bekezdése alapján a törvény erejénél fogva ingyenesen az önkormányzatra száll. Az átszállt vagyon tekintetében az önkormányzati feladat átvételének időpontjával vagyonkezelési szerződést kell kötni.

Az intézményi átalakítás kapcsán még fontos megjegyezni, hogy a Kft.-től az intézmény részére átadandó eszközök tekintetében alaphelyzetben nem keletkezneÁFA-fizetési kötelezettség, az általános forgalmi adóról szóló 2007. évi CXXVII. törvény 17. § (3) bekezdés h) pontja alapján az átalakítással esne egy tekintet alá. Ez lényegében azt jelenti, hogy az áfatörvény jogutódlással történő megszűnésnek tekinti a vagyonátadást, mely esetben nem áll be a termék értékesítéshez fűződő joghatás. Azonban, az áfatörvény 135. §-a alapján az ingóságok vonatkozásában 5 év „figyelési” idő van. Ez azt jelenti, hogy amennyiben az eszköz beszerzésekor az előzetes áfa összegét levonták (mivel adóköteles tevékenységet folytattak), és azt a figyelési időn belül nem adóköteles tevékenységhez használják, akkor az arányos ÁFA összegét az eszköz átadásakor a Kft.-nek meg kell fizetni. Ez az előzetes becslések alapján 13 millió Ft, amely a Kft.-nél egyéb ráfordításként kerülne elszámolásra. A 2025. december havi ÁFA bevallásban kell ezt a fizetést eszközölni, aminek a határideje 2026. január 20., amelyet már pénzügyileg az átvevő intézetnek kellene teljesíteni.

A készleteket az év végére ki kellene futtatni, hogy minél kisebb legyen az átadandó eszköz.

2025. december 31. forduló nappal tevékenységet lezáró beszámolót, és adóbevallásokat kell készíteni, 30 napos határidővel. A készpénz állományt és a bankszámlán lévő összeget december 31-ig át kell adni az új intézménynek.

A beszámolót a végelszámolásra vonatkozó szabályok alapján kell elkészíteni, figyelemmel az Áht. -ben foglaltakra is.

Az Áht. 11/B. § (7) bekezdése alapján a tevékenységet lezáró beszámolóban nem szerepelhet időbeli elhatárolás.

A Kft. könyveiben 80 millió Ft passzív időbeli elhatárolás (halasztott bevétel) van kimutatva, mely a TOP-7.1.1-16-H-ERFA-2020-00783 Játszóterek fejlesztése projektben kettő játszótér fejlesztésre kapott támogatás azon része, melyet még nem számolt el bevételként a társaság (az eszközök értékcsökkenésével arányosan lehet elszámolni).

Javaslom, a Tisztelt Közgyűlés járuljon hozzá, hogy a Szombathelyi Parkfenntartási Kft. 2025. december 30-án térítésmentesen átadja Szombathely Megyei Jogú Város Önkormányzatának a TOP-7.1.1-16-H-ERFA-2020-00783 Játszóterek fejlesztése projekt keretében megvalósult mindösszesen bruttó 83.703.879 Ft bekerülési értékű Nagy László – Kodály Zoltán utcák közötti és a Bem J. u. 2. mögötti játszótereket. Szombathely Megyei Jogú Város Önkormányzata a játszótereket az átadáskori nettó értéken veszi nyilvántartásba. A térítésmentes átadáshoz kapcsolódóan ÁFA fizetési kötelezettség nem merül fel egyik fél részéről sem, mivel a SZOMPARK Kft. nem igényelte vissza az ÁFA-t a kivitelezés során.

Kérem a Tisztelt Közgyűlést, hogy az előterjesztésben foglaltakat megtárgyalni, és a rendeletet megalkotni, továbbá a határozati javaslatokat elfogadni szíveskedjen.

**Szombathely, 2025. szeptember 17.**

 **/: Dr. Nemény András :/**

**I.**

**Határozati javaslat**

**…./2025. (IX.29.) Kgy. számú határozat**

Szombathely Megyei Jogú Város Közgyűlése a Szombathelyi Parkfenntartási Kft. 2025. évi üzleti tervének módosítását az előterjesztés 1. számú melléklete szerinti tartalommal jóváhagyja.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Izer Gábor Nándor, a társaság ügyvezetője)

**Határidő:** azonnal

**II.**

**Határozati javaslat**

**…./2025. (IX.29.) Kgy. számú határozat**

1. Szombathely Megyei Jogú Város Közgyűlése úgy határoz, hogy a Szombathelyi Parkfenntartási Kft.-t 2025. december 31. napjával az államháztartásról szóló 2011. évi CXCV. törvény (Áht.) II. fejezet 9/A alcíme alapján jogutód nélküli megszünteti és a megszűnő társaság feladatainak ellátására költségvetési szervet alapít 2026. január 1. napjával Szombathelyi Parkfenntartó Intézmény névvel.
2. A Közgyűlés a Szombathelyi Parkfenntartó Intézmény alapító okiratát az előterjesztés 3. számú melléklete szerinti tartalommal jóváhagyja, egyúttal felhatalmazza a polgármestert az alapító okirat aláírására.
3. A Közgyűlés a Szombathelyi Parkfenntartó Intézmény magasabb vezetői (igazgató) pályázatára vonatkozó felhívást az előterjesztés 4. sz. melléklete szerinti tartalommal jóváhagyja, felhatalmazza a polgármestert a pályázati felhívás aláírására, és jogszabályban meghatározott közzétételére. A Közgyűlés a magasabb vezetői pályázatokat elbíráló Szakértői Bizottságba az alábbi személyeket jelöli:
4. …………………………………
5. …………………………………
6. …………………………………
7. …………………………………
8. …………………………………
9. A Közgyűlés a Szombathelyi Parkfenntartási Kft. 2025. december 31. napján fennálló jogainak és kötelezettségeinek további gyakorlására és teljesítésére a létrejövő Szombathelyi Parkfenntartó Intézményt jelöli ki.
10. A Közgyűlés a Szombathelyi Parkfenntartó Intézménynek az államháztartásról szóló törvény végrehajtásáról rendelkező 368/2011. (XII.31.) Korm.rendelet 9. § (1) bekezdésében meghatározott pénzügyi, gazdasági, adminisztrációs feladatai ellátására a Szombathelyi Egészségügyi és Kulturális Intézmények Gazdasági Ellátó Szervezetét jelöli ki. A Közgyűlés felkéri a polgármestert, hogy a GESZ alapító okiratának módosítását terjessze a Közgyűlés 2025. októberi ülése elé.
11. A Közgyűlés tudomásul veszi, hogy a feladat átvételének időpontjában a társaság tulajdonában álló vagyon az Áht. 11/B. §. (2) bekezdése alapján a törvény erejénél fogva ingyenesen az önkormányzatra száll. A Közgyűlés felkéri a létrejövő intézmény vezetőjét, hogy az önkormányzat tulajdonába került vagyon tekintetében az önkormányzati feladat átvételének időpontjával vagyonkezelési szerződés megkötéséről gondoskodjon.
12. A Közgyűlés felkéri a Szombathelyi Parkfenntartási Kft. ügyvezetőjét, hogy az Áht. 11/F. §-ában foglalt munkáltatói intézkedéseket tegye meg.
13. A Közgyűlés felkéri az Szombathelyi Parkfenntartási Kft., valamint a Szombathelyi Egészségügyi és Kulturális GESZ igazgatóját, hogy az átalakuláshoz szükséges intézkedéseket tegyék meg, a 2025. december 31. fordulónappal történő leltározásban, az ingó vagyon Szombathelyi Megyei Jogú Város Önkormányzata részére történő átadásában, a tevékenységet lezáró beszámoló és adóbevallások elkészítésében működjenek együtt.
14. A Közgyűlés hozzájárul, hogy a Szombathelyi Parkfenntartási Kft. 2025. december 30-án térítésmentesen átadja Szombathely Megyei Jogú Város Önkormányzatának a TOP-7.1.1-16-H-ERFA-2020-00783 Játszóterek fejlesztése projekt keretében megvalósult mindösszesen bruttó 83.703.879 Ft bekerülési értékű Nagy László – Kodály Zoltán utcák közötti és a Bem J. u. 2. mögötti játszótereket. Szombathely Megyei Jogú Város Önkormányzata a játszótereket az átadáskori nettó értéken veszi nyilvántartásba.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője,

Izer Gábor Nándor. a Szombathelyi Parkfenntartási Kft. ügyvezetője,

Vigné Horváth Ilona, az Egészségügyi és Kulturális GESZ igazgatója)

**Határidő:** 1.-4. pont: azonnal

5. pont: 2025. októberi Közgyűlés

 6.-8. pont: 2025. december 31.

9. pont: azonnal